Man probeer handgranaat op vliegtuig smokkeldie Braam Fischer-lughawe. (Foto: Google) ŉ 28-jarige man is Maandag by die Bram Fischer-internasionale lughawe in Bloemfontein in hegtenis geneem, nadat hy probeer het om ŉ handgranaat in sy bagasie op die vliegtuig in te smokkel. Ná die polisie se ontdekking is die lughawe noodgedwonge vir ŉ paar minute ontruim. “Die verdagte het die oggend by die lughawe aangekom en vir sy vlug ingeboek, waar hy sy bagasie oorhandig het om deursoek te word,” het lt.kol. Thabo Covane, polisiewoordvoerder van die Vrystaat, Maandagmiddag gesê. “Die X-straalskandeerder het toe die ronde metaalvoorwerp in die passasier se tas opgemerk en die handgranaat kon op die skandeerder se monitor gesien word. Die sekerheidswag het die tas fisiek deursoek en die handgranaat gevind.” Die handgranaat wat in die tas ontdek is. (Foto: Verskaf) Die polisie is na die toonbank ontbied en ŉ besluit is onmiddellik geneem om die lughawe as voorsorgmaatreël te ontruim. Die polisie se bomhanteringseenheid is ook ontbied om die handgranaat te hanteer en die gebou te deursoek. “Die gebou is kort daarna veilig verklaar en sake het normaalweg voortgegaan,” sê Covane. Die verdagte is in hegtenis geneem en ŉ dossier oopgemaak vir die besit van ŉ handgranaat en inmenging met werksaamhede op ŉ lughawe. Die verdagte sal binnekort in die hof verskyn.